1Hu ludaalo lw'ohudatu, waliwo obweeya bwali e Kaana mu Galilaaya, yi ng'ina Yesu yali. 2Yesu alala nende abeeki bae bosi bali balaangirwe mu bweeya obwo. 3Mani efwiini niyahawa, ng'ina Yesu yeecha yamuboolera ati, “Efwiini yibawereho.” 4Nae Yesu yamuboolera ati, “Maama, onaahole otye? Esiha syaange sitoola.” 5Ng'ina Yesu yeecha yaboolera abahalaabani abo ati, “Muhole buli syababoolera syoosi.” 6Nae bulaanu, yaliwo esyoongo ch'amaachi chibabaacha mu makina chisaasaba nichemere awo hulwohweyosa hw'Abayudaaya ohwomusiro, buli yitula nga yinyala ohukiinga amaachi koola egalani amahumi kabiri oba amahumi kadatu. 7Yesu yeecha yababoolera ati, “Yichuse esyoongo chino nende amaachi.” Mani beecha baachichuusa baachidumbeesera elalira. 8Yecha yababoolera ati, “Bulaanu dayeho akandi, mani mukayirire omuhulundu w'esidyaalo.” Mani beecha bakayira yali. 9Nae omuhulundu w'esidyaalo niyaonjaho amaachi ako akali bulaanu kakaluhaane kali efwiini, yeecha yahayaho ohumanya yiyitusiirwe (ohutusaho abahalaabani bali bachiire amaachi ako bali bamanyire), omuhulundu w'esidyaalo yeecha yalaanga omugole musaacha 10mani yamuboolera ati, “Buli muundu atangiraanga ohukabula efwiini ndayi; mani abandu nibaba nibamalire ohung'wa yibuli muundu adaha omweene, hu bulaanu baleeta efwiini enjalaafu; nae ewe obiihireenge busa efwiini ndayi ohwoola bulaanu buti.” 11Sino nisyo esyali esilolero syae sichaaka siyaholera e Kaana mu Galilaaya, mani syolesa oluyaali lwae luhoongo; mani abeeki bae beecha bamufukiiriramo muno. 12Lunyuma lwa bino ohuwa, Yesu yeecha yehirira yaacha e Kaperanaumu, alala nende ng'ina, nende ba mwaanang'ina nende abeeki bae; mani beehala eyo bamala hooyo endaalo enjeraanu. 13Esidyaalo sya Paasaka ya Abayudaaya syali siri aambi ohwoola, mani Yesu yeecha yaniina yacha e Yerusaalemu. 14Niyengira mu nyumba ya Nasae, yanyoolamo abandu bali nibakusa eng'oombe ndawu, nende amakoondi, nende amaburuku, nende abafunjisi b'eseende nibali hu mulimo kwaabwe okwo. 15Mani niyamala ohuluha olubbariki lw'endereechi, yaberusa boosi, alala nende amakoondi nende eng'oombe ndawu chosi, batula mu nyumba ya Nasae; handi yeecha yabbwomoola erwaanyi eseende ch'amatongolo ech'abafunjisi b'eseende, handi yamala yafumamya nende emeesa chaabwe. 16Mani yeecha yaboolera abakusaanga amaburuku ati, “Mutuse muno ebiindu bino; mutahola enyumba ya Bbaabba ohuba enyumba y'obuhala.” 17Abeki bae beecha beechulisa bati syali syandiikwa mu byandiiko byolerefu siti, “Ohudaha muno enyumba yao hwahanjitise.” 18Abayudaaya bulaanu beecha bamuboolera bati, “Oli nende ahalolero siina honyala ohutwekesa ahakera wahola bino.?” 19Yesu yabakobolamo ati, “Mukwiise enyumba ya Nasae yino, mani mu ndaalo chidatu njia ohuyisiingisa yeeme.” 20Abayudaaya beecha baboola bati, “Byayira emyaaka amahumi kane nende chisaasaba ohwombaha enyumba ya Nasae yino, nae ewe mani onanyala ohusiingisa mu ndaalo chidatu?” 21Nae Yesu yali alomaloma hu nyumba ya Nasae eyali niyo omubiri kwae. 22Mani koti lu yeecha yaasyuhiswa ohutula mu bafu, abeeki bae beecha beechulisa bati yali yamala ohusilomalomaho; mani beecha bafukiirira muno mu byandiikibwa byolerefu nende mu mboosi yi Yesu yali yalomaloma. 23Nae bulaanu niyali naali mu Yerusaalemu hulw'esidyaalo sya Paasaka, abandu bangi muno beecha bamufukiirira muno mu liita lyae, nibamala ohubona obulolero buyali naahola; 24nae Yesu haba siyabeesika muno, 25olwohuba yali namanyire muno buli muundu koti lwafwaana mani siyadaha omuundu wundi ohukerakira akadiira hu muundu yeesi; olwohuba omweene yali yamanya bulai bweene esiri mukati w'omuundu.
lug_Latn